[pic] | COMISIA COMUNITĂŢILOR EUROPENE |

Bruxelles, 20.5.2009

COM(2009) 249 final

COMUNICARE A COMISIEI CĂTRE CONSILIU

privind negocierile referitoare la un Protocol la Convenția-cadru a Organizației Națiunilor Unite privind schimbările climatice și o modificare a Protocolului de la Kyoto

COMUNICARE A COMISIEI CĂTRE CONSILIU

privind negocierile referitoare la un Protocol la Conven ția-cadru a Organizației Națiunilor Unite privind schimbările climatice și o modificare a Protocolului de la Kyoto

Negocierile referitoare la un viitor regim internațional în domeniul climei sunt în curs în două grupuri de lucru paralele în temeiul Convenției Organizației Națiunilor Unite privind schimbările climatice (CCONUSC) și al Protocolului de la Kyoto: Grupul de lucru ad-hoc privind acțiunea concertată pe termen lung în temeiul convenției (AWG-LCA) și Grupul de lucru ad-hoc privind angajamentele viitoare ale părților vizate de anexa I în temeiul Protocolului de la Kyoto (AWG-KP).

Comunitatea și statele membre sunt hotărâte să se ajungă la un acord global și cuprinzător privind schimbările climatice la Copenhaga în decembrie 2009. Un astfel de acord ar putea avea diferite forme juridice. De exemplu, ar putea consta într-o modificare de amploare a Protocolului de la Kyoto sau într-un nou protocol în temeiul CCONUSC. Este de asemenea posibilă o combinație de instrumente, cu sau fără caracter juridic obligatoriu.

Pentru adoptarea unui acord cu caracter juridic obligatoriu la Copenhaga trebuie îndeplinite anumite cerințe procedurale. Textul oricărui protocol sau al oricărei modificări propuse trebuie să fie înaintat de una dintre părți cu cel puțin șase luni înainte de întâlnirea de la Copenhaga („regula celor șase luni”).

Secretariatul CCONUSC a primit un număr mare de propuneri ale părților până la sfârșitul lunii aprilie. Una dintre acestea, o propunere pentru un nou protocol în temeiul CCONUSC înaintată de Japonia, îndeplinește regula celor șase luni prevăzută de CCONUSC. Prin urmare, este posibilă adoptarea unui nou protocol în cadrul convenției de la Copenhaga. Până în prezent, nu au fost înaintate alte propuneri formale în temeiul Protocolului de la Kyoto. Pentru a se asigura că va fi în continuare posibilă adoptarea unei modificări de amploare a acestui protocol, Comisia propune ca, la cea de-a opta ședință a AWG-KP (1-12 iunie 2009), în lipsa unor propuneri corespunzătoare formulate de alte părți:

1. Comunitatea și statele membre să propună o modificare de amploare a Protocolului de la Kyoto în vederea adoptării la cea de-a cincisprezecea Conferință a părților (COP15) de la Copenhaga, în conformitate cu articolul 20 din Protocolul de la Kyoto;

2. conținutul modificării propuse să constea eventual într-o compilare a celor mai recente texte de negociere prezentate de președintele AWG-KP și în cele mai recente comunicări trimise de Comunitate și de statele membre Secretariatului CCONUSC;

3. Comunitatea și statele membre să facă o declarație cu privire la faptul că această propunere este prezentată în vederea îndeplinirii cerințelor procedurale privind un nou protocol și o modificare care urmează să fie adoptate la COP15 și că nu aduce atingere poziției finale a acestora în cadrul negocierilor.

Comunitatea și statele membre trebuie să coopereze strâns la COP15 și în cadrul întâlnirilor pregătitoare pentru a se asigura că orice instrument juridic care urmează să fie adoptat la COP15 îndeplinește obiectivele formulate în concluziile Consiliului adoptate la 3 martie 2009 și în alte concluzii adoptate în perspectiva COP15.